นักเตะหญิงทีมชาติสหรัฐฯ ยอมความสมาพันธ์ฟุตบอล รับเงินค่าจ้าง 24 ล้านดอลลาร์เทียบนักบอลชาย 
The U.S. Soccer Federation and the women announced a deal Tuesday that will have players split $22 million, about one-third of what they had sought in damages
USSF ประกาศข้อตกลงฉบับใหม่นี้ในวันอังคาร โดยแบ่งเป็นรายได้สำหรับบรรดานักฟุตบอลหญิงทีมชาติรวม 22 ล้านดอลลาร์ และอีก 2 ล้านดอลลาร์กันไว้เป็นเงินทุนเพื่อเสริมสร้างอาชีพหลังเลิกเล่นทีมชาติ และกองทุนการกุศลเพื่อพัฒนานักกีฬาฟุตบอลหญิงในอเมริกา USSF ยืนยันว่าจะให้ความเสมอภาคในการจ่ายค่าแรงอย่างเท่าเทียมระหว่างนักกีฬาทีมชาติทั้งชายและหญิง รวมถึงเงินโบนัสจากการแข่งขันรายการใหญ่ อย่างไรก็ตาม ข้อตกลงนี้ต้องผ่านความเห็นชอบของสหภาพแรงงานตัวแทนนักกีฬาฟุตบอลชายและหญิงเสียก่อน นักฟุตบอลหญิงทีมชาติสหรัฐฯ ห้าคน นำโดย เมแกน ราปิโน และ อเล็กซ์ มอร์แกน เป็นผู้คำร้องเพื่อเรียกร้องค่าแรงที่เท่าเทียมต่อคณะกรรมาธิการว่าด้วยโอกาสในการจ้างงานอย่างเท่าเทียม (Equal Employment Opportunity Commission) เมื่อเดือนเมษายน ปีค.ศ. 2016 ก่อนที่จะฟ้องเรียกค่าเสียหายในอีกสามปีต่อมา เมื่อเดือนธันวาคม ปีค.ศ. 2020 ทั้งสองฝ่ายได้บรรลุข้อตกลงในส่วนที่เกี่ยวกับเครื่องบินขนส่งนักกีฬา และสภาพแวดล้อมในการทำงาน ข้อตกลงยอมความครั้งนี้ถือเป็นชัยชนะของบรรดานักฟุตบอลหญิงทีมชาติสหรัฐฯ ที่คว้าแชมป์ฟุตบอลโลกมาแล้วสี่สมัย ในขณะที่นักฟุตบอลชายทีมชาติสหรัฐฯ เคยไปไกลสุดคือรอบรองชนะเลิศในฟุตบอลโลกเท่านั้น โดยเมื่อสองปีก่อนตอนที่ฟุตบอลหญิงทีมชาติสหรัฐฯ คว้าแชมป์ฟุตบอลโลกที่ฝรั่งเศสเป็นสมัยที่สองติดต่อกัน บรรดาแฟนฟุตบอลต่างพากันตะโกนว่า "Equal Pay!" หรือ "จ่ายค่าจ้างอย่างเท่าเทียม" เพื่อสะท้อนถึงความสำเร็จของนักกีฬาหญิงเหล่านั้น